Document ID: 31998D0598

Odločba Komisije
z dne 9. oktobra 1998
o postopkih potrjevanja skladnosti gradbenih proizvodov skladno s členom 20(2) Direktive Sveta 89/106/EGS v zvezi z agregati
(notificirano pod dokumentarno številko C(1998) 2923)
(Besedilo velja za EGP)
(98/598/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropskih skupnosti,
ob upoštevanju Direktive Sveta 89/106/EGS z dne 21. decembra 1988 o približevanju zakonov, predpisov in upravnih določb držav članic v zvezi z gradbenimi proizvodi [1], kot je bila spremenjena z Direktivo Sveta 93/68/EGS [2], in zlasti člena 13(4) Direktive,
ker mora Komisija, v skladu z zahtevami člena 13(3) Direktive Sveta 89/106/EGS, med dvema postopkoma za potrjevanje skladnosti izbrati "najmanj zahteven postopek, ki izpolnjuje zahteve po varnosti"; ker to pomeni, da je nujno odločiti, ali je za dan proizvod ali družino proizvodov obstoj sistema kontrole proizvodnje, za katerega je odgovoren proizvajalec, potreben in zadosten pogoj za potrditev skladnosti ali pa je, iz razlogov v zvezi z izpolnjevanjem meril iz člena 13(4), potrebno vključiti certifikacijski organ;
ker člen 13(4) zahteva, da je tako opredeljen postopek naveden v mandatih in v tehničnih specifikacijah; ker je torej zaželeno, da se opredeli pojem proizvodov ali družine proizvodov, kot se uporabljajo v mandatih in tehničnih specifikacijah;
ker sta postopka, predpisana v členu 13(3), podrobno opisana v Prilogi III k Direktivi 89/106/EGS; ker je torej nujno jasno opredeliti metode za izvajanje teh dveh postopkov za vsak proizvod ali družino proizvodov s sklicevanjem na Prilogo III, saj ta nekaterim sistemom daje prednost;
ker postopek iz člena 13(3)(a) ustreza sistemom, navedenim v prvi možnosti, brez stalnega nadzora, in v drugi in tretji možnosti točke (ii) oddelka 2 Priloge III, in ker postopek iz člena 13(3)(b) ustreza sistemom, navedenim v točki (i) oddelka 2 Priloge III in v prvi možnosti, s stalnim nadzorom, točke (ii) oddelka 2 Priloge III;
ker so ukrepi iz te odločbe v skladu z mnenjem Stalnega odbora za gradbeništvo,
SPREJELA NASLEDNJO ODLOČBO:
Člen 1
Skladnost proizvodov in družin proizvodov, navedenih v Prilogi I, se potrdi s postopkom, v katerem je izključno proizvajalec odgovoren za sistem kontrole proizvodnje, s katerim se zagotavlja skladnost proizvoda z ustreznimi tehničnimi specifikacijami.
Člen 2
Skladnost proizvodov, navedenih v Prilogi II, se potrdi s postopkom, v katerem je, poleg sistema kontrole proizvodnje, ki jo izvaja proizvajalec, v ocenjevanje in nadzor kontrole proizvodnje ali proizvoda samega vključen certifikacijski organ.
Člen 3
Postopek potrjevanja skladnosti, opredeljen v Prilogi III, se navede v mandatih za harmonizirane standarde.
Člen 4
Ta odločba je naslovljena na države članice.
V Bruslju, 9. oktobra 1998.

Labels: 7
3
1
11